
Ministru kabineta rīkojums Nr. 739
Rīgā 2023. gada 8. novembrī (prot. Nr. 56 33. §)
Par Mājokļu pieejamības pamatnostādnēm 2023.–2027. gadam
· 1. Apstiprināt Mājokļu pieejamības pamatnostādnes 2023.–2027. gadam (turpmāk – pamatnostādnes).
· 2. Noteikt Ekonomikas ministriju par atbildīgo institūciju pamatnostādņu īstenošanā, bet Finanšu ministriju, Vides aizsardzības un reģionālās attīstības ministriju, Tieslietu ministriju, Labklājības ministriju un Klimata un enerģētikas ministriju – par līdzatbildīgajām institūcijām. 
· 3. Ekonomikas ministrijai sagatavot un ekonomikas ministram iesniegt noteiktā kārtībā Ministru kabinetā: 
· 3.1. līdz 2024. gada 1. jūlijam – pamatnostādņu īstenošanas plānu;
· 3.2. līdz 2025. gada 31. decembrim – pamatnostādņu īstenošanas starpposma ietekmes izvērtējumu.
· 4. Atbildīgajām un līdzatbildīgajām institūcijām pamatnostādnēs iekļautos uzdevumus 2023. un 2024. gadā īstenot atbilstoši tām piešķirtajiem valsts budžeta līdzekļiem. Jautājumu par papildu valsts budžeta līdzekļu piešķiršanu pamatnostādnēs noteikto uzdevumu īstenošanai 2025. gadā un turpmākajiem gadiem skatīt Ministru kabinetā likumprojekta "Par valsts budžetu 2025. gadam un budžeta ietvaru 2025., 2026. un 2027. gadam" sagatavošanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem, ievērojot valsts budžeta finansiālās iespējas. Ja valsts budžeta likumprojekta sagatavošanas procesā papildu valsts budžeta finansējums pamatnostādnēs paredzēto uzdevumu īstenošanai netiek piešķirts vai tiek piešķirts daļēji, atbildīgajām un līdzatbildīgajām institūcijām nodrošināt, ka tiek īstenoti tie pamatnostādnēs paredzētie uzdevumi, kurus var nodrošināt atbilstoši piešķirtajiem valsts budžeta līdzekļiem.
· 5. Jautājumus, kas skar nodokļu politikas pilnveidi, skatīt Nodokļu politikas pamatnostādņu 2024.–2027. gadam sagatavošanas procesa ietvaros.

